ועדת הכספים, כנסת 20, פרוטוקול מספר 1114, 2018-07-24 12:35

משה גפני: אני פותח את ישיבת ועדת הכספים.

משה גפני: על סדר היום טיוטת תקנות הפיקוח על שירותים פיננסיים (קופות גמל) (העברת כספים בין קופות גמל) (תיקון), התשע"ח-2018.

משה גפני: מי מסביר את התקנות?

משה גפני: אנחנו ביקשנו שתשבו ותגיעו להסכמות.

משה גפני: בסעיף הקודם בו דנו התברר אחרי כמה ישיבות שישבו, הגיעו למסקנות והסכמות והגיעו לפשרות, ואז יכולנו להצביע.

משה גפני: כאן אני מקבל תלונות על כך שלא ישבו.

מכלוף מיקי זוהר: הבנתי שישבתם לפני כמה ימים.

מכלוף מיקי זוהר: לא?

הראל שרעבי: עדכון על מה שהיה עד כה?

מכלוף מיקי זוהר: מתי ישבתם בפעם האחרונה?

הראל שרעבי: ישבנו עם נציגי חברות הביטוח, התאחדות חברות ביטוח חיים.

מיכאל נוימן: עם לשכת סוכני ביטוח לא ישבו.

הראל שרעבי: ביום חמישי האחרון ישבנו לישיבה ארוכה.

הראל שרעבי: כמובן שהתנהלו שיחות בטלפון גם לפני כן עם גורמים כאלה ואחרים בשוק.

הראל שרעבי: גם עם איגוד בתי השקעות שוחחנו, טלפונית אמנם ולא בפגישה פרונטלית אבל זה עניין טכני.

הראל שרעבי: דיברנו על מה שמפריע להם.

הראל שרעבי: שמענו את הדברים.

הראל שרעבי: אני מזכיר שהתקנות הללו, מטרתן באופן עקרוני לפתוח את המקומות בהם לקוח הוא לקוח שבוי.

הראל שרעבי: אנחנו סבורים שתחרות על הצרכן, גם בטווח הקצר וגם בטווח הארוך, מיטיבה את מצבו של הלקוח בכל ההיבטים הצרכניים, בין אם זה מחיר, בין אם אלה תשואות, בין אם זה שירות.

הראל שרעבי: התקנות כוללות ארבעה מרכיבים.

הראל שרעבי: על שניים מהם עלו טענות - אני חושב על שניים מהם – ועל שניים מהם לא שמענו טענות.

הראל שרעבי: אחד זה נושא אפשרות השימור וקיצור לוחות זמנים של שימור, והדבר השני הוא הניוד של הפנסיונרים שלדעתנו זאת בשורה מאוד גדולה לציבור הפנסיונרים ולתחרות על ליבם, על כל המשתמע מכך.

הראל שרעבי: ישבנו עם הגופים.

משה גפני: עם מי ישבתם?

הראל שרעבי: אמרתי.

הראל שרעבי: עם נציגי התאחדות חברות הביטוח שהם למעשה הגורמים שהעלו את הנושא.

מכלוף מיקי זוהר: כמה זמן זאת פגישה ארוכה?

מכלוף מיקי זוהר: שש שעות?

מכלוף מיקי זוהר: שמונה שעות?

הראל שרעבי: לדעתי יותר משעתיים, אם אני לא טועה.

הראל שרעבי: הפגישה ארכה יותר משעתיים.

מכלוף מיקי זוהר: דיון מעמיק.

מכלוף מיקי זוהר: בשעתיים אפשר להקיף את כל ההיקף.

מכלוף מיקי זוהר: זה נושא קטן.

הראל שרעבי: בהקשר של ניוד פנסיונרים.

מכלוף מיקי זוהר: בוא נגיד שבאתם לפגישה כדי לצאת ידי חובה.

מכלוף מיקי זוהר: הראיתם שנפגשתם ועכשיו אתם באים לאשר את התקנות.

הראל שרעבי: אני חולק עליך.

הראל שרעבי: לא באנו לפגישה לצאת ידי חובה.

מכלוף מיקי זוהר: עם סוכני הביטוח ישבתם?

מכלוף מיקי זוהר: למרות שאותם אתם מנסים לחסל.

מכלוף מיקי זוהר: ישבתם אתם בשביל הכבוד?

מכלוף מיקי זוהר: בשביל ההרגשה?

מכלוף מיקי זוהר: ישבתם?

הראל שרעבי: לא.

הראל שרעבי: לטעמנו הרלוונטיות שלהם לעניין הזה - - -

מכלוף מיקי זוהר: לא צריכים אותם בשוק.

הראל שרעבי: להבנתנו המקצועית – ואם מישהו חושב אחרת, אנחנו נשמח לשמוע אבל לא שמענו עד כה – הרלוונטיות שלהם לעניין הזה, בין אם בטענות על פגיעה או בשאלות אחרות, היא בשוליים.

הראל שרעבי: לא הייתה פנייה שלא נענתה מצדנו.

הראל שרעבי: כל מי שפנה ורצה לדבר או לשבת, נענינו.

הראל שרעבי: אנחנו לא חושבים שהם רלוונטיים.

הראל שרעבי: יכולתי לפנות גם להרבה גורמים אחרים אבל אני לא חושב שיש להם רלוונטיות לתקנות האלה.

הראל שרעבי: את הטענות של ההתאחדות לביטוח חיים, אנחנו מבינים למה הן רלוונטיים לדיון הזה ולכן גם קיימנו אתם דיון.

משה גפני: מה אתם מציעים בתקנות האלה?

משה גפני: תגיד כללית כי כבר דיברנו על זה.

שגית אפיק: תסביר את המודל.

משה גפני: כן, את המודל.

הראל שרעבי: אני אסביר.

הראל שרעבי: שוב, התקנות כוללות ארבעה מרכיבים.

הראל שרעבי: אני אדבר רק על אחד מהם, רק על ניוד פנסיונרים.

הראל שרעבי: המודל שאנחנו מציעים אומר את הדבר הבא: בשלב שבו הפנסיונר פורש לקבלת קצבה, יש לו זכות בנכסי הקופה או בנכסים שמנוהלים עבור מקבלי הקצבה, גם בחברות ביטוח.

הראל שרעבי: את הזכות הזאת אין מניעה להמיר בחזרה לסכום חד פעמי ולבקש לנהל אותה במקום אחר.

הראל שרעבי: כך דעתנו.

הראל שרעבי: שלחו אתמול מכתב בשאלת הסמכות המשפטית שלדעתנו לא מוטלת בספק בעניין הזה.

הראל שרעבי: גם שאלת הקניין שהעלו, להבנתנו אין אתה בעיה.

הראל שרעבי: לכן המודל שאנחנו מציעים הוא למעשה לאפשר לפנסיונר לקחת את הערך הכלכלי של הזכות שלו לקצבה ולבקש לעבור לנהל אותה בחברה אחרת.

הראל שרעבי: הדבר הזה מאפשר לו כוח מול הגוף שהוא אמור להיות שם לא מעט שנים, מוטיבציות גם אצל הגופים להיטיב את מצבו בהקשר של מחיר, בהקשר של תשואות ובהקשר של שירות.

הראל שרעבי: בלי זה, להבנתנו זה עולם בלי תחרות ואת המשמעויות של עולם בלי תחרות לא צריך לפרט כאן כי כולם מבינים את זה.

ינון אזולאי: אתה לוקח כאן תחרות ובמידה ואתה לוקח מבוטחים שהם חולים, אתה תיקח אותם לצד אחד ותשאיר בצד השני רק את הבריאים.

ינון אזולאי: תהיה את התחרות על החולים ומה שיקרה זה שבצד אחד יישארו 80 אחוזים בריאים או 90 אחוזים בריאים ו-10 אחוזים חולים ואז אתה עלול להפיל את אותה קופה שנמצאת שם ואנחנו נבוא לכאן בעוד כמה שנים כשלנו בעצם אין את הפנסיה.

שגית אפיק: למה שכל החולים ילכו לקופה אחת?

ינון אזולאי: הם לא ילכו לקופה אחת.

ינון אזולאי: תהיה תחרות ומי שיצליח לעמוד בה, אלה החברות הגדולות ולא החברות הקטנות.

מיקי לוי: אתה רוצה להיות שליט על הקניין שלי?

מיקי לוי: אני רוצה לעבור מחר בבוקר.

מיקי לוי: אל תפריע לי.

איילת נחמיאס ורבין: מה שחבר הכנסת אזולאי מדבר עליו, זה תרחיש קיצון.

איילת נחמיאס ורבין: אתה לא מתקין תקנות לפי תרחיש קיצון.

משה גפני: גיא, אתה רוצה להתייחס?

משה גפני: אחרי כן ניתן לסוכני הביטוח ואחר כך לחברי הכנסת.

גיא רוטקופף: אני מנכ"ל איגוד התאחדות חברות הביטוח.

גיא רוטקופף: אני רוצה לומר את מה שאמרתי גם בדיון הקודם.

גיא רוטקופף: אני מסכים ואני חושב שזה גם רעיון נכון לאפשר ניוד של פנסיונרים.

גיא רוטקופף: זה דבר נכון.

גיא רוטקופף: אני חושב שהם לא צריכים להיות כלואים.

משה גפני: זה לא דבר כל כך פשוט.

משה גפני: אל תגידו כן כאילו זה דבר פשוט.

איילת נחמיאס ורבין: אני מחזקת אותו אבל בשקט.

משה גפני: הנושא הזה הוא נושא נכון.

משה גפני: הוא מאוד מאוד מורכב ומאוד מאוד מסובך.

משה גפני: אני גם לא רוצה לפגוע במי שמתפרנס מזה.

משה גפני: זה סיפור שמצד אחד טובת המבוטח לנגד עיני כולנו ומצד שני גם חברות הביטוח, סוכני הביטוח.

משה גפני: אני לא אצביע על זה היום.

משה גפני: זאת תמונת המצב.

משה גפני: אנחנו רוצים ללמוד את העניין ולהגיע למסקנות ולא לקבל החלטות חפוזות מכיוון שמדובר על תהליך.

משה גפני: מה שרשות שוק ההון מביאה הוא תהליך נכון אבל צריך לדעת לא להשאיר פגיעות בדרך.

משה גפני: הדיון הזה הוא דיון לפני הצבעה שתתקיים בישיבה הבאה.

גיא רוטקופף: אגב, ה-אבל שלי הוא לא אבל כל כך גדול.

מכלוף מיקי זוהר: תהיה לך ממונה חדשה או ממונה חדש.

מכלוף מיקי זוהר: יהיה לכם יותר פשוט.

איתן ברושי: הראל הוא ממלא מקום.

איתן ברושי: אל תיקח לו את התקופה הזאת.

גיא רוטקופף: הדבר היחיד שאנחנו מבקשים מרשות שוק ההון, אנחנו מבקשים מהם באמת הידברות אמיתית על מנת שתראה את הבעיות ותביא פתרונות לבעיות.

גיא רוטקופף: הבעיות הן בעיות לא פשוטות.

גיא רוטקופף: אלה לא בעיות שהכנסנו.

גיא רוטקופף: אנחנו הגענו לדיון ובדיון ביקשנו לקבל איזשהו חומר רקע ראשוני, בסיס ראשוני, אבל לא היה.

איילת נחמיאס ורבין: אתה יכול להגיד לנו לצורך העניין מה הן שלוש הבעיות הכי אקוטיות בתקנות שמבחינת

איילת נחמיאס ורבין: כם הן משהו שאתם חייבים שאנחנו נתייחס אליהן ונפתור אותן?

גיא רוטקופף: הבעיה הראשונה היא – וזה דבר מאוד משמעותי – שאין לנו על מה לדבר.

גיא רוטקופף: כלומר, לא הונח, לא בפני הוועדה ולא בפנינו וגם לא בתוך רשות שוק ההון, המסמך שמסביר איך הדבר הזה אמור להיות.

גיא רוטקופף: מה שמובא לכאן, אלה תקנות שאומרים תאשרו ניוד פנסיונרים כאשר איך לנייד אותם ומה יהיה ההליך, אנחנו נביא בחוזר.

גיא רוטקופף: הסיטואציה הזו היא סיטואציה קשה.

הראל שרעבי: אני חייב לומר שזה לא נכון.

משה גפני: אתה לא חייב.

משה גפני: זה לא כתוב בתורה ולא בחז"ל.

משה גפני: אתה מבקש להגיב.

גיא רוטקופף: ההשפעה שיכולה להיות כאן היא השפעה ממשית והיא תלויה בנוסח של המסמך שיוגש.

גיא רוטקופף: אני אתן דוגמה.

גיא רוטקופף: אם למשל יוגש נוסח ובנוסח הזה ייקבע שהחברה צריכה להעביר גם את אותם מיליון שקלים ו גם עוד חצי מיליון שקלים שהחברה שמה כעתודה מכספיה, תעלה שאלה קניינית.

גיא רוטקופף: הכנסת מוסמכת לפגוע בקניין.

גיא רוטקופף: היא צריכה לדעת שהיא פוגעת בקניין.

גיא רוטקופף: היא צריכה לקבל החלטה שהיא פוגעת בקניין.

גיא רוטקופף: אין לנו נייר כזה.

גיא רוטקופף: שנית, אני רוצה לחדד את העניין של הפנסיונרים כי זה דבר מאוד משמעותי, גם בקרנות הפנסיה וגם בחברות הביטוח.

גיא רוטקופף: אנחנו נמצאים בסיטואציה בה מבקשים לקחת פנסיונר ולהעביר אותו מחברה לחברה כאשר מקרה הביטוח כבר אירע.

גיא רוטקופף: כלומר, לאחר שהוא כבר יצא לפנסיה.

גיא רוטקופף: אני חושב שנכון לעשות את זה.

גיא רוטקופף: בסיטואציה הזאת יש פערי מידע אדירים ביני, חברת הביטוח המקבלת או העוזבת, לבין הפנסיונר עצמו.

גיא רוטקופף: אני אתן דוגמה מספרית.

גיא רוטקופף: נניח שהפנסיונר חסך סכום משמעותי ופתאום חלה לאחר שהוא יצא לפנסיה.

גיא רוטקופף: הוא יודע שהוא לא יקבל את הסכום שהוא השקיע.

גיא רוטקופף: בקרן פנסיה למשל אלה כספים שיממנו את אלה שיש להם תוחלת חיים גבוהה לעומת תוחלת חיים קצרה.

גיא רוטקופף: בסיטואציה הזאת יש לו מידע שהוא רוצה לעשות בו שימוש או יש לו אינטרס לעשות בו שימוש, לנסות לעבור למקום אחר על מנת לקבל הטבות כי בחברה הזו הוא יקבל רק את הסכום שנקבע לו.

גיא רוטקופף: יש גם אינטרס למישהו אחר - סוכן ביטוח, חברת ביטוח אחרת - לקבל את אלה ואנחנו צריכים להבין שלא תהיה כאן תחרות על פנסיונרים בריאים.

גיא רוטקופף: פנסיונרים בריאים, לא ירצו לקבל אותם.

גיא רוטקופף: תהיה כאן תחרות על פנסיונרים חולים.

גיא רוטקופף: התחרות על פנסיונרים חולים בהקשר הזה, בלי קשר להיבט הקנייני, היא תחרות שאני לא יודע מה יהיו הדרכים שימצאו על מנת למשוך אותם.

גיא רוטקופף: אולי ייתנו להם מתנות מסוג אחר, אולי ייתנו לבני המשפחה מתנות מסוג אחר.

איילת נחמיאס ורבין: יחסית הפנסיונרים הם "לקוחות" – בכל מקרה, גם הבריאים וגם החולים – גדולים.

איילת נחמיאס ורבין: סליחה על הביטוי.

איילת נחמיאס ורבין: אתה מבין למה אני מתכוונת, בגלל אורך החיים.

איילת נחמיאס ורבין: סליחה על השימוש במילה הלא מתאימה.

גיא רוטקופף: אני רוצה לומר משהו על אורך החיים וזה דבר חשוב.

גיא רוטקופף: אנחנו רואים היום גירעונות מאוד גדולים בקרנות הישנות.

מיקי לוי: אתה רוצה לומר לי מה לעשות בכסף שלי?

איילת נחמיאס ורבין: לא, אבל מצד שני, אם אנחנו רוצים שתהיה תחרות, בואו נדאג שתהיה תחרות באמת.

קריאה: שיהיה איזון.

קריאה: תחרות אמיתית.

גיא רוטקופף: אנחנו רואים היום גירעונות גדולים בקרנות הישנות, אלה שהממשלה עוד אחראית להן.

גיא רוטקופף: אנחנו רואים שצריך להביא כסף או לדבר על העלאת גיל פרישה.

רועי פולקמן: בגלל עליית תוחלת החיים.

גיא רוטקופף: בדיוק.

קריאה: אין היום גירעונות.

גיא רוטקופף: התיקון הזה נופל על חברת הביטוח.

גיא רוטקופף: אני אומר בשיא הרצינות שהתקשרנו עשר פעמים לבקש פגישה.

גיא רוטקופף: הפגישה נקבעה עת קבעת את הדיון, וטוב שהיא נקבעה.

גיא רוטקופף: אני הבאתי 25 אנשים ודיברנו בצורה פתוחה לחלוטין.

משה גפני: כאן אומרים מה שרוצים.

משה גפני: על פי רוב אנחנו מצביעים עם מי שאומר אמת.

גיא רוטקופף: גם בסופה של הפגישה לא קיבלנו תמונה לגבי מה שהולך להיות.

גיא רוטקופף: אני חייב לומר שבישיבה הזו אף אחד מרשות שוק ההון לא דיבר חוץ מהראל שרעבי.

משה גפני: אבל הראל שרעבי זאת רשות שוק ההון.

גיא רוטקופף: אני מסכים.

מכלוף מיקי זוהר: בהתגלמותה.

משה גפני: תודה רבה.

משה גפני: גיא, תודה.

משה גפני: סוכני הביטוח.

מיכאל נוימן: יושב ראש הוועדה לביטוח חיים, לשכת סוכני ביטוח.

מיכאל נוימן: מה שהראל שרעבי אמר קודם על סוכני הביטוח שהם לא רלוונטיים - - -

משה גפני: אנחנו לא ביקשנו מהם לשבת עם סוכני הביטוח.

מיכאל נוימן: ביקשת לשבת עם כל מי שהיה כאן, עם כל הגורמים.

מיכאל נוימן: זאת אמירה קשה מאוד, מה שהוא אמר כאן קודם.

הראל שרעבי: פרשנות.

מיכאל נוימן: אמירה מאוד קשה.

מיכאל נוימן: אני חושב שבקטע הזה תראו מה בג"ץ אמר רק לאחרונה בנושא של סוכני הביטוח ומה שהרשות עשתה.

מיכאל נוימן: יש שני דברים בתקנות האלה שהם בעייתיים מאוד.

מיכאל נוימן: פעם אחת, נושא ניוד פנסיונרים לא קיים בשום מקום בעולם במקבלי קצבה.

מיכאל נוימן: אני לא מדבר על מקבלי אנונה.

מיכאל נוימן: לא קיים בשום מקום בעולם הנושא הזה.

מיכאל נוימן: בדקנו.

משה גפני: מר נוימן, רק תעזור לי בבקשה.

משה גפני: למה אתם קשורים לעניין הזה?

מיכאל נוימן: אנחנו צריכים לטפל באנשים האלה.

משה גפני: תקשיב לי.

משה גפני: אני הרי עם סוכני הביטוח.

הראל שרעבי: כי הוא לא יכול לקבל עמלה על הדבר הזה.

משה גפני: אל תתערב.

משה גפני: כל ההיסטוריה שלי אני עם סוכני הביטוח.

משה גפני: אני שואל במקרה הנוכחי למה אתם צריכים להיות מעורבים בעניין הזה באופן כל כך דרמטי.

משה גפני: חברות הביטוח, אני מבין, הן חלק מהמערכת הזאת, אבל אתם נותנים את השירות לפי המצב שנקבע.

משה גפני: יש כאן עזרה גם למבוטחים.

משה גפני: הרעיון הוא רעיון נכון.

משה גפני: למה אתם צריכים להיות?

מיכאל נוימן: אנחנו חושבים שהרעיון הוא רעיון לא נכון.

מיכאל נוימן: אנחנו חושבים שאנחנו מביאים נקודת מבט אחרת מתוך זה שאנחנו מביאים פנסיונרים.

מיכאל נוימן: אני מוציא אנשים לפנסיה 33 שנים.

מיכאל נוימן: אני לא סוכן ביטוח 33 שנים.

מיכאל נוימן: אני מוציא לפנסיה אנשים במשך 33 שנים ומלווה אותם.

מיכאל נוימן: אני חושב שלראות פנסיונרים ולהבין מה זה אומר ומה הסיכונים שיש, אלה דברים אחרים.

מיכאל נוימן: כשאני ב-1987 כתבתי סדרת מאמרים על הבעיה שיש בקרנות הפנסיה, כולם צחקו וההסתדרות אמרה שהיא תתבע אותי.

מיכאל נוימן: ועדת הכספים אמרה שהיא לא מבינה למה אני צריך להיות מעורב בזה.

מיכאל נוימן: הקרנות אחרי כן נפלו ונכשלו כי הצגנו כשלים שאנחנו רואים אותם מהצד שלנו.

מיכאל נוימן: אנחנו רואים היום בכל הנושא של ניוד פנסיונרים כשלים קשים כולל הדברים שרשות שוק ההון מביאה חלק מהדברים לא מביאה לכאן עד הסוף את הדברים.

מיכאל נוימן: אחרי כן זה ייקבע בתקנות.

מיכאל נוימן: אנחנו רואים תקנות שהם הוציאו רק לפני כמה שבועות, 16 תקנות במכה אחת, מישהו מצפה שגם השוק יעמוד בהן.

מכלוף מיקי זוהר: אל תגזים.

מכלוף מיקי זוהר: פעם במשהו זה קורה.

מיכאל נוימן: הם משנים סדרי עולם בלי לעשות דיונים עם כל גורמי השוק.

משה גפני: זאת אומרת, אתה מתנגד לתקנות האלה מכל וכל.

מיכאל נוימן: כן.

מיכאל נוימן: אני מתנגד לתקנות בנושא של ניוד פנסיונרים.

מיכאל נוימן: אני חושב שלא ישבו לדיון מקיף על הנושא הזה.

מיכאל נוימן: לא לקחו בחשבון מה זה אומר לעתיד ועושים כרגע דברים - - -

רועי פולקמן: אולי צריך לדבר על הפרוצדורה.

רועי פולקמן: בוא נדבר על הפרוצדורה.

משה גפני: לא.

משה גפני: אתה לא יכול עכשיו.

רועי פולקמן: הוא רק מדבר על הפרוצדורה.

רועי פולקמן: אתה אומר שאתה רוצה לראות את הפרטים.

רועי פולקמן: אמר את זה גם גיא.

רועי פולקמן: בסדר.

רועי פולקמן: לגיטימי.

משה גפני: הוא אומר שהוא מתנגד לכל התקנות.

רועי פולקמן: דבר על הדברים המהותיים.

רועי פולקמן: לא על הפרוצדורה.

מיכאל נוימן: אני אתן לך את הדברים המהותיים.

מיכאל נוימן: כאשר קרן פנסיה או חברת ביטוח צריכה להחזיק כספים גדולים בנזילות כדי להעביר אותם למקום אחר, זה פוגע בתשואה העתידית, זה פוגע בפנסיונרים הקיימים, זה פוגע בכולם.

מיכאל נוימן: אף אחד לא בא ושם דגש על הסיפור של מה זה אומר.

מיכאל נוימן: יש כאן כרגע שאלה של אג"ח מיועדות, עשיתם כאן שינוי בדברים האלה, יש כרגע גירעונות גדולים עוד בקרנות הקיימות ואף אחד לא בודק אותן לפני שהולכים לעשות אתן את השינוי הבא.

מיכאל נוימן: תנו לדברים קודם כל לשקוע, להבין מה קורה עם התקנות החדשות של קרנות הפנסיה ואז בואו נדבר הלאה.

מיכאל נוימן: בואו נדבר על מה זה אומר מבחינת כל השוק.

מיכאל נוימן: יש כאן הרבה מאוד דברים שאנחנו מסתכלים עליהם לאור כל החוזרים בתקנות שיצאו ואומרים, תקשיבו, לא מראים לכם את כל התמונה.

מיכאל נוימן: מראים לכם משהו.

מיכאל נוימן: באים עם איזושהי סיסמה.

משה גפני: מר נוימן, מבקשים ממך לשמור כסף.

מיכאל נוימן: מבקשים ממני לשמור כסף נזיל באפס ריבית כדי להעביר אותו לקופה אחרת מחר בבוקר.

מיכאל נוימן: זה פוגע בזה שאני יכול להשקיע ולקבל עליו ארבעה אחוזים לשנה.

מיכאל נוימן: יש כאן בעיות גדולות שלא נתנו עליהן את הדעת בצורה רוחבית.

מיכאל נוימן: מעבר לזה, בתקנות יש את נושא השימור.

משה גפני: אתה לא רוצה לשמור כסף?

מיכאל נוימן: אני רוצה שהחברה לא תצטרך לשמור כסף לצורכי ניוד.

מיכאל נוימן: אני רוצה שהכסף יהיה מושקע.

מיכאל נוימן: שהוא לא יעמוד בצד.

מיכאל נוימן: אנחנו רואים את זה נכון להיום.

מיכאל נוימן: קופות ששומרות כסף נזיל ברמות גבוהות, נותנות תשואה פחות טובה.

מיכאל נוימן: תשואה פחות טובה היא בעייתית.

מיכאל נוימן: המודל הצ'יליאני שאתם רק לפני כמה שנים אישרתם את החקיקה שלו, מתגלה ככשל לא נורמלי.

מיכאל נוימן: בואו טפלו קודם כל בנושא של המודל הצ'יליאני לפני ניוד פנסיונרים.

מיכאל נוימן: יש כאן כשלים גדולים בשוק ולא מטפלים בהם אלא הולכים הלאה.

מיכאל נוימן: המודל הצ'יליאני נכשל והוא מוביל לחוסר תשואה וגורם נזק לאנשים בעולם.

מיכאל נוימן: אנחנו אומרים את זה פעם אחרי פעם אחרי פעם ואומרים לנו שאלה התקנות.

מיכאל נוימן: בואו נעצור רגע.

מיכאל נוימן: בואו נעצור.

מכלוף מיקי זוהר: אני רוצה ברשותך לפרש את דבריך לשפת העם כי הדברים שלך הם מאוד מאוד מקצועיים.

מכלוף מיקי זוהר: לא תמיד פגיעה בבעל ההון או במי שמטפל בך או במי שבעצם מרוויח ממך כסף, היא פגיעה נכונה כי לפעמים פגיעה בבעל ההון פוגעת גם בך כלקוח.

מכלוף מיקי זוהר: אם בעל ההון לא מרוויח, גם אתה כלקוח כבר לא מרוויח, כי מה לעשות, בעל ההון מחלק את הרווחים אתך.

מכלוף מיקי זוהר: הוא בעצם מרוויח ומהרווחים שלו הוא מפריש לך.

מכלוף מיקי זוהר: ככל שהוא ירוויח יותר, הוא יכול גם להפריש לך יותר.

מכלוף מיקי זוהר: ככל שהוא ירוויח פחות, הוא גם יכול להפריש לך פחות.

מכלוף מיקי זוהר: הוא אומר שהפעולה הזאת יכולה מצד אחד להיטיב עם לקוח שיבוא ויחליט שלא מתאים לו כאן והוא רוצה כאן, והוא יקבל הטבות נוספות.

מכלוף מיקי זוהר: אבל במכלול יכול להיות ששאר הלקוחות שיישארו בקרן ההיא שלא עזבו, שהם מספר גדול של אזרחים, יקבלו איזושהי מכה כלכלית לא פשוטה.

מכלוף מיקי זוהר: אז מה עשית?

מכלוף מיקי זוהר: לקחת את התחרות ובשם התחרות עזרת לאזרח אחד, לשניים או לעשרה או למאה, אבל פגעת באלף.

מכלוף מיקי זוהר: כאן צריך להסתכל בראייה רחבה, מי ניזוק מזה, מי מרוויח מזה וליצור מצב מאוזן שלא יהיה יותר נזק.

מיכאל נוימן: הדבר השני, לגבי השימור.

מיכאל נוימן: אנחנו חושבים שנושא השימור צריך להישאר כמו שהוא.

מיכאל נוימן: זה זמן נהדר לכולם להוריד דמי ניהול ולעשות את התחרות הזאת.

מיכאל נוימן: ברגע שמקצצים את השימור, זה רע לאזרחים.

מיכאל נוימן: הנושא של הקיצוץ של ימי השימור, הוא נזק גדול לאזרחים.

מיכאל נוימן: זה פשוט גורם נזק.

איילת נחמיאס ורבין: כמה ימים כרגע השימור?

קריאה: 10 ימים.

חיים סרודי: אני מנהל מערך השירות לעמיתי קופת הגמל עמי וקרן השתלמות עובדי מדינה מטעם הסתדרות עובדי המדינה.

חיים סרודי: לא הצלחתי להבין האם השימור ירד מעל הפרק או שונה.

משה גפני: שום דבר לא ירד מהפרק.

משה גפני: אנחנו דנים בכל התקנות האלה.

חיים סרודי: הנושא של שימור העמיתים, אנחנו מטפלים בסדר גודל של כ-100,000 עמיתים בשתי הקופות.

חיים סרודי: עמיתים רבים מאוד מוטעים, בין בכוונה ובין בטעות, בין ביודעין ובין שלא ביודעין.

הראל שרעבי: על ידי מי?

חיים סרודי: על ידי הסוכנים, היועצים, כל מי שבא ומסביר למה יותר טוב לעבור מקופה א' לקופה ב'.

חיים סרודי: ברמה האישית שלנו, ברמה האישית שלי, עדיף שיהיה ביטול ימי השימור כי אנחנו הרבה יותר מחתימים פנימה מאשר יוצא מאתנו כסף אבל זה לא הנושא העיקרי.

חיים סרודי: סיפור אמיתי מלפני שבוע.

חיים סרודי: עמיתה, חברה שלי כבר 20 שנים - - -

מיקי לוי: אתם רוצים להביא את השימור לאפס?

חיים סרודי: אני חושב שעמית, עמיתה בת 75 שלא מבינה בכלל על מה היא חותמת, יש לאפשר לה, כמו בכל תחום אחר בחיים, להתחרט.

חיים סרודי: סליחה, טעיתי, דיבר אתה נציג מאתנו או מאלטשולר או ממקום אחר.

חיים סרודי: בא סוכן ביטוח, מחתים אותה לעבור לביטוח מנהלים, היא בכלל חולה ומקבלת מנת דם כל שלושה חודשים אבל היא חתמה לו.

חיים סרודי: היא גם שיקרה לו ואמרה לו שהיא בריאה.

חיים סרודי: הוא שמע ממני שיש לה מחלת דם, הוא ברח.

חיים סרודי: אם לא היה אפשר לדבר עם הנציג, היא לא תבין בכלל מה היא עושה.

חיים סרודי: הנושא השני שהוא בראש שמחתה של רשות שוק ההון, הנושא של מתן האפשרות והתחרות.

חיים סרודי: נוידו 10 מיליארד שקלים בשנה האחרונה.

חיים סרודי: התחרות קיימת.

חיים סרודי: לא צריך לשנות אותה, לא צריך לפגוע בה, לא צריך להאדיר אותה.

חיים סרודי: אני כבר לא מתייחס לחוזרים על גבי חוזרים, מה שכבר נאמר כאן.

חיים סרודי: תודה רבה.

משה גפני: תודה.

משה גפני: בבקשה.

יוליה מרוז: מנכ"לית איגוד בתי השקעות.

יוליה מרוז: אני מתחברת לדברים האחרונים שנאמרו כאן אפרופו ביטול של אפשרות השימור או בעצם ביטול האפשרות של מי שהגיש בקשה לנייד את הכסף שלו מקופה לקופה להתחרט ולחזור בו מהבקשה הזאת ולבטל אותה.

יוליה מרוז: באנו בדברים עם רשות שוק ההון.

יוליה מרוז: הייתה לנו שיחה אתם, של איגוד בתי השקעות והנציגים של הנהלת האיגוד וזאת הייתה שיחה שאני חייבת לציין שמצד רשות שוק ההון הייתה נכונות להקשיב.

משה גפני: את דיברת עם רשות שוק ההון?

יוליה מרוז: כן.

משה גפני: למה כל הזמן באים בטענות?

משה גפני: עם חלק אתם כן מדברים.

הראל שרעבי: עם כולם.

הראל שרעבי: עם כל מי שרוצה, אנחנו מדברים.

משה גפני: סוכני הביטוח?

הראל שרעבי: מי שרוצה לדבר, מוזמן.

משה גפני: למה לא ביקשתם?

מיכאל נוימן: ביקשתי מהראל אחרי הישיבה הקודמת, ביציאה מכאן, לקבל פגישה.

מיכאל נוימן: התשובה הייתה לא.

משה גפני: אחרי הישיבה הזאת תבקש שוב והם ישבו אתכם.

מיכאל נוימן: תודה.

מיכאל נוימן: נכון?

הראל שרעבי: בוודאי.

יוליה מרוז: אפרופו המצב התחרותי שבאמת קיים היום בתחום הגמל ובתחום ההשתלמות, אנחנו הצגנו נתונים לרשות שוק ההון.

יוליה מרוז: הנתונים שמצביעים על כמות כסף מאוד משמעותית שמנוידת בין הקופות ואני חושבת שנתון לא פחות חשוב, ואולי אפילו יותר חשוב שהראינו, זה שדמי הניהול של העמיתים יורדים באופן מתמיד בתעשייה הזאת מבלי שזה קשור באיזושהי צורה בכלל לתהליך של ניוד.

יוליה מרוז: לא צריך להגיע היום עמית בתחומים האלה שיש בהם תחרות כל כך עזה בכלל לסיטואציה שהוא ממלא בקשת ניוד.

יוליה מרוז: מספיק שהוא פונה לחברה שבה הוא נמצא ומבקש לשפר את התנאים שלו והוא מקבל את זה.

יוליה מרוז: על כך מדברים הנתונים שמסרנו לרשות שוק ההון וביקשנו שיבחנו את הסוגיה הזאת של השימור מחדש.

ארז קניסטר: אני מייצג את איגוד קופות הגמל הענפיות.

משה גפני: אתם כולם נגד התקנות?

ארז קניסטר: אני ספציפית מדבר על הנושא של הניוד.

ארז קניסטר: אני מתחבר ליוליה ולחבריי.

ארז קניסטר: אני אשמח אם מר הראל שרעבי יוכל להיפגש גם עם הקופות הענפיות שגם הן היום על המדף.

איציק עוז: אגם לידרים, ניהול הסדרים פנסיוניים.

איציק עוז: ברשותכם, אני רוצה להציג דעה טיפה שונה.

איציק עוז: כשאנחנו יושבים עם לקוח, אנחנו מחויבים על פי הרגולציה, ובצדק, לבצע מספר רב של דברים לפני שאנחנו יושבים אתו ואחרי שיושבים אתו.

איציק עוז: זה אומר להוציא לו מסלקה, זה אומר לשבת אתו, למלא לו מסמך הנמקה, הסברים, לשלוח לו ורק אחר כך מותר לנו לעשות א', ב', ג'.

מכלוף מיקי זוהר: ואתם עושים את זה?

איציק עוז: בוודאי.

איציק עוז: ללא ספק בכלל.

איציק עוז: מצד שני, בא המשמר והוא לא רואה את כל התמונה.

איציק עוז: הוא לא רואה את כל המצב של העובד והוא מדבר בדרך כלל עם המבוטח אך ורק על דמי ניהול.

איציק עוז: אז מה שקורה זה שיש כאן איזושהי אנומליה שאומרת שאם כל המשחק הוא דמי ניהול, לשם מה אנחנו צריכים הנמקה והסברים?

איציק עוז: בואו נדבר על דמי ניהול, נעשה סחר סוסים ונגמר הסיפור.

איציק עוז: אבל אם יש משמעות לייעוץ, אם יש משמעות לזה שאנחנו יושבים עם העובדים ועושים א', ב' ו-ג', אז גם הצד השני צריך לבוא ולנהוג באותה מידה ולעשות את הדברים.

יוליה מרוז: אתה קולע.

יוליה מרוז: זה הוסדר.

משה גפני: סליחה, עם כל הכבוד, לא נשב על זה כל היום.

בועז אופלר: אני מייצג את עצמי.

בועז אופלר: אזרח.

משה גפני: יש לך ביטוח?

בועז אופלר: כן.

משה גפני: אם לא, יש לי כאן סוכן ביטוח להציע לך.

בועז אופלר: אני בעד הניוד של הפנסיונרים.

בועז אופלר: בניגוד למה שנאמר, אני חושב שהם לא יצרו תחרות אלא הם חסמו את האנשים מקרנות פנסיה וביטוחי מנהלים לעבור ממקום למקום בניגוד להתחייבות מפורשת של המדינה ורשות שוק ההון ובג"ץ, שהיא תיתן לכולם אפשרות לקבל אג"ח מיועדות.

בועז אופלר: מה שעושים כאן, חוסמים את האפשרות הזאת בפני מקבלי קצבה.

בועז אופלר: אני חושב שצריך לפתוח את הדבר הזה.

בועז אופלר: הדבר השני.

בועז אופלר: התקנות האלה , כמו שאמרו לפני, הליבה של ניוד הפנסיונרים היא בעצם מה בדיוק יעבור כאן.

בועז אופלר: צריך להבין שכמו שהראל אמר שלא עובר כאן כסף.

בועז אופלר: אין לפנסיונר מיליון שקלים בחשבון אלא יש לו זכות לקבל נניח 10,000 שקלים לכל ימי חייו.

בועז אופלר: אם יעברו בין קרן פנסיה לחברת ביטוח מיליון או מיליון וחצי שקלים, כרגע אתם נותנים צ'ק פתוח לממונה לקבוע, זה עניין כלכלי חברתי מהמעלה הראשונה וזה לא נראה לי סביר שהממונה תקבע את זה בלי שלפחות תהיה ביקורת של ועדת הכספים על הדבר הזה.

משה גפני: תודה רבה.

דפנה קאופמן: שלום.

דפנה קאופמן: אני מייצגת את אגודת האקטוארים בישראל.

דפנה קאופמן: אנחנו האקטוארים הקמנו צוות מקצועי ובעצם רוצים להתדיין בתהליך מאוד מסודר על העקרונות הביטוחיים בניוד הזה.

דפנה קאופמן: עשיתי כמה תחשיבים בעצמי כדי לראות.

דפנה קאופמן: רואים מצב כזה שאם החולים שמניודים יקבלו איזושהי הטבה קטנה בדמי הניהול, זאת לא הטבה משמעותית אלא זה יכול להיות אחוז או שני אחוזים בפנסיה, זה עלול לפגוע באלו שנשארים בכך שהאקטוארים בעצם יעלו את תוחלת החיים ואז זה יפגע גם בפורשים החדשים וגם באלה שנשארים.

דפנה קאופמן: לכן מאוד חשוב לעשות את זה בצעדים נכונים ולדון על זה ולא למהר בהחלטות.

משה גפני: תודה רבה.

בועז אופלר: אם אפשר, עוד נקודה קטנה שלא נגעו בה.

משה גפני: לא.

משה גפני: אי אפשר.

מוסי רז: אפשר לשאול שאלות?

מוסי רז: לא דיברנו.

משה גפני: אפשר.

מוסי רז: אני מתלבט.

מוסי רז: אני אומר לך את האמת.

מוסי רז: דווקא האזרח שדיבר קודם ורצה לשכנע אותי בעד ניוד, הוא שכנע אותי נגד ניוד.

מוסי רז: מיקי ידידי, ואני מעריך מאוד את מה שהוא אומר, אומר שזה נכס שלי, זה קניין שלי, אני רוצה להעביר אותו.

מוסי רז: אבל זה לא בדיוק קניין שלך.

מוסי רז: אתה צברת איקס מיליון אבל אתה לא מקבל את אותו איקס מיליון, אתה מקבל זכות, בדיוק כפי שאמר האזרח, לקבל כל ימי חייך שיכולים להיות עד 120 ויכולים להיות גם, לא במקרה שלך, 120 ימים.

מוסי רז: כאן מתעוררת בעיה שאם סוג מסוים של אנשים מניידים את הכסף שלהם, אתה יוצר כאן בעיה ואיך אתה מתמודד אתה?

מוסי רז: להזכיר לך את הדיון ביני לבינך על הנושא המגדרי.

מוסי רז: אם כן, איך זה משתלב יחד?

איילת נחמיאס ורבין: אני רוצה לומר משהו עקרוני שצריך להבין בכל המערכות האלה של קופות הגמל.

איילת נחמיאס ורבין: בסופו של דבר חלק מהבעיה כאן, ואני הקשבתי רוב קשב לרוב הדוברים כאן, יש בעיה בניוד.

איילת נחמיאס ורבין: אני חושבת שהעיקרון שזה הנכס שלך, הוא נכון, מיקי לוי, אבל בסוף אנחנו צריכים לזכור את העלויות.

איילת נחמיאס ורבין: אם אין דם חדש, אם המערכת לא מחזיקה את עצמה, היא בבעיה.

איילת נחמיאס ורבין: לכן, ככל שאתם תעודדו יציאה של כספים פנסיוניים מתוך קופות הגמל, עלויות דמי הניהול יעלו.

איילת נחמיאס ורבין: למשל במפעליות.

איילת נחמיאס ורבין: אני צריכה לעשות גילוי נאות, אני הייתי דירקטורית בקופות הגמל הרבה שנים, בין היתר גם בקופת הגמל המפעלית של אל על.

איילת נחמיאס ורבין: אבל שם למשל אתה רואה את זה ביום יום.

איילת נחמיאס ורבין: אתה רואה שכאשר הכסף יוצא וכסף חדש לא נכנס כי אין להם איך להכניס כסף חדש, בסוף מי שנשאר שם משלם דמי ניהול יותר גבוהים.

איילת נחמיאס ורבין: לכן מדובר כאן בבעיות עקרוניות שאני לא בטוחה שאתם הצעתם פתרון להן.

איילת נחמיאס ורבין: לגבי השימור, אי אפשר לגמרי לזרוק אותו לפח.

משה גפני: תודה.

ינון אזולאי: האקטוארים של האוצר ייתנו לזה התייחסות?

ינון אזולאי: יש לכם התייחסות?

הראל שרעבי: כן.

הראל שרעבי: אנחנו מייצגים את עמדת הרשות על כל גווניה בהקשר הזה.

הראל שרעבי: ברשותך, אדוני היושב ראש, אני אתחיל בשאלות של חברת הכנסת נחמיאס ורבין ושל חבר הכנסת רז.

הראל שרעבי: לגבי אדם חדש, אני לא הצלחתי להבין אם הכוונה היא לניוד של הפנסיונרים או של השימור אבל צריך לזכור שבהקשר של ניוד פנסיונרים, כסף לא יוצא מתוך המערכת.

הראל שרעבי: כל מה שקורה זה שהוא נשאר בתוך המערכת אבל מחליף ידיים בין גופים כדי לייצר תמריצים לטובת הלקוח, להוריד מחירים, להשיג תשואות טובות יותר ולתת שירות יותר טוב.

הראל שרעבי: לכן בהקשר של גופים שהתרוקנו - - -

רועי פולקמן: לא.

רועי פולקמן: אבל הטענה על תמהיל.

הראל שרעבי: עוד רגע אני אגיע.

מוסי רז: לקרן אחת עד גיל 100 ולקרן אחרת עד גיל 70.

הראל שרעבי: בעניין שאלת האנטי סלקציה, זה בסדר שמנסים לייצר כאן חזון כאילו סוף העולם קרב וכל החולים יעברו, אבל צריך לזכור שאנחנו לא ממציאים עולם ביטוח מאפס.

הראל שרעבי: עולמות הביטוח קיימים גם במקומות אחרים ואנחנו לא רואים תופעות של אנטי סלקציה שמתממשת בצורה כפי שמתוארת כאן.

הראל שרעבי: אני לא אומר שהשאלה לא עולה, היא עולה, אבל היא גם יורדת ובישיבה שקיימנו עם הגופים גם עלו רעיונות לצמצום אותו חשש שיש לגופים מהאנטי סלקציה.

הראל שרעבי: בעקבות זאת אנחנו בוחנים באיזה דרכים ניתן לצמצם את החשש הזה אבל לא צריך לעשות ממנו חזות הכול.

הראל שרעבי: הוא קיים בכל מקום ומתמודדים אתו.

הראל שרעבי: לא בגלל זה חוסמים את הלקוחות מלעבור ולשפר את מצבם.

מוסי רז: איפה יש את זה בעולם?

הראל שרעבי: צריך לזכור, ואני חושב שזה היסוד לכל הדיון הזה.

הראל שרעבי: בישראל, בשונה מרוב מדינות העולם - - -

מוסי רז: אני שאלתי כי אתה אמרת שזה קיים במקומות אחרים.

איילת נחמיאס ורבין: בעולם אין קופות גמל.

הראל שרעבי: כאשר בן אדם מקבל קצבה בישראל, את סיכוני התשואה הוא נושא.

הראל שרעבי: זאת אומרת, אם קופת הפנסיה או חברת הביטוח לא משיגה תשואה מסוימת, מי שמשלם את המחיר זה הפנסיונר.

הראל שרעבי: לכן שנתיים אחרי שבן אדם פרש, הוא גילה שהוא עשה מקח טעות והגוף שמנהל לו את הכספים לא מבריק בתשואות, עכשיו הוא תקוע אתו עוד 18 או לא יודע כמה שנים והוא משלם את המחיר ולא מישהו אחר משלם את המחיר.

הראל שרעבי: לכן הנקודה הזאת מעצימה למה לשים פנסיונרים לאורך תקופה כזאת בלי שום יכולת להתגונן מצד אחד, בלי שום מוטיבציה בצד השני של הגוף המוסדי כי הם לא יכולים לזוז, היא מאוד מאוד בעייתית.

הראל שרעבי: בשאלת האנטי סלקציה, אני אומר שיש מענה ואפשר לתת מענה.

הראל שרעבי: לא צריך לצייר את זה כאילו זה סוף העולם.

קריאה: אתה מתחייב שהאוכלוסייה החזקה יותר, לא יקרה אתה כלום ולא ייפגעו הפנסיות שלה?

מוסי רז: בהתחלה אמרת שזה קיים במקומות אחרים ואז אני שואל אותך איפה זה קיים ואתה אומר שבאף מקום זה לא קיים.

הראל שרעבי: לא.

הראל שרעבי: אני אומר שבעולמות ביטוח אחרים.

הראל שרעבי: לא רק בביטוח של פנסיונרים.

משה גפני: אתם רשות שלא מקשיבה.

משה גפני: הראל, אני מבקש שתתייחס לוועדה ולא לנהל דיאלוג.

משה גפני: אני רוצה לסיים את הדיון הזה ואני רוצה להציע לך מה לעשות.

הראל שרעבי: אני אסיים במשפט אחד.

מכלוף מיקי זוהר: שלא יהיה כאן עניין של פרשנות.

מכלוף מיקי זוהר: האם הוא צריך לשבת עם לשכת סוכניו הביטוח או לא?

משה גפני: אני הולך לומר את זה.

מכלוף מיקי זוהר: שלא תהיה פרשנות.

משה גפני: לא תהיה פרשנות.

משה גפני: הבנתי ולא תהיה פרשנות.

הראל שרעבי: לפני שאתה מבקש, אני כבר מודיע.

משה גפני: לא.

משה גפני: אל תודיע כלום כי אחרת מה אני אבקש?

הראל שרעבי: בסדר.

איתן ברושי: הכול מתואם כאן.

איתן ברושי: אפשר לקצר את הדיון.

משה גפני: את הדיון הזה אי אפשר לקצר.

משה גפני: מדובר על שישה מיליארד שקלים.

משה גפני: תדע על מה אנחנו מדברים.

הראל שרעבי: הדברים שנאמרו כאן על ידי נציג לשכת סוכני ביטוח, אף על פי שהם נאמרו בביטחון כל כך רב, הם להבנתנו המקצועית לא מדויקים בלשון המעטה.

הראל שרעבי: שוב אני אומר שאם מישהו רוצה להיפגש, בשמחה.

הראל שרעבי: אנחנו סבורים מאוד שהתקנות האלה יעשו טוב לציבור הפנסיונרים במדינת ישראל.

הראל שרעבי: הנקודה היא שמי שנושא בסיכון, זה הפנסיונר ולא נכון להשאיר אותו בסיטואציה שבה אין לו יכולת להתגונן.

משה גפני: תודה רבה.

מיקי לוי: נאמר שלא הכנתם את החלק הטכני.

הראל שרעבי: זה מוכן.

הראל שרעבי: המודל כתוב וקיים אצלנו.

הראל שרעבי: לא כל מה שאומרים כאן זה נכון.

משה גפני: רשות שוק ההון והראל שרעבי, אני מסכים לרעיון הזה.

משה גפני: אני חושב שהרעיון הוא נכון.

משה גפני: בא מישהו, רוצה לעבור, צריך לאפשר לו לעבור.

משה גפני: הניוד הוא דבר נכון.

משה גפני: אבל מתברר במהלך הדיון שיש הרבה מאוד טענות נגד.

משה גפני: אתה צריך לקחת את זה בחשבון ואתה מכיר את הוועדה שלנו.

מיקי לוי: אולי תוריד את ה"הרבה", אדוני.

מכלוף מיקי זוהר: במקום הרבה, תאמר המון.

משה גפני: מה אני עושה במקרה כזה?

משה גפני: אני דורש מהממשלה, במקרה הזה רשות שוק ההון, או במקרה הספציפי אני דורש מהראל שרעבי, לשבת עם הגופים שהיו כאן ואלה שמבקשים לשבת.

משה גפני: לפי דעתי אתה צריך לעשות שולחן עגול.

משה גפני: אתה צריך לשבת עם סוכני הביטוח, אתה צריך לשבת עם האנשים כי אחרת זה לא יעבור.

הראל שרעבי: בנפרד.

משה גפני: בסדר.

משה גפני: תעשה מה שאתה רוצה.

משה גפני: תדע שבסוף אם לא תמצה את ההליך הזה, התקנות שהן טובות לא יעברו.

משה גפני: היה כך תמיד ואתה מכיר את הוועדה הזאת.

משה גפני: אני לא רוצה להעביר כאן על הראש של אנשים דבר שהוא נכון אבל שאין בו מיצוי של הטענות ומיצוי של הדיון בעניין הזה.

משה גפני: אני מבקש שתעשה את זה כמה שיותר מהר.

משה גפני: תאמר לי ברגע שאתה מיצית את ההליך, אני גם אבדוק עם הגופים, ואז אנחנו נביא את זה לדיון ולהצבעה.

משה גפני: כל עוד זה לא יקרה, אני לא מביא את זה.

משה גפני: אני לא הולך על הראש של האנשים.

משה גפני: אני רוצה שתעשה את זה.

משה גפני: אני יודע שזה קשה לכם, למה קשה לכם?

משה גפני: כי יש לכם ביטחון עצמי.

משה גפני: זה בסדר.

משה גפני: אני בעד.

משה גפני: אבל לשבת עם האנשים.

משה גפני: הרי זה הוכיח את עצמו פעם אחר פעם אחר פעם.

הראל שרעבי: לא עלה על דעתנו להתנגד לזה.

משה גפני: בסדר.

משה גפני: תודה רבה.

קריאה: היושב ראש, זו ישיבה אחרונה של יוליה מרוז היום.

קריאה: צריך להיפרד ממנה.

משה גפני: תודה רבה.

משה גפני: אנחנו עוברים לסעיף הבא בסדר היום.